Virallinen lehti nro C 104 , 06/04/1998 s. 0281



A4-0079/98 Päätöslauselma komission kertomuksesta 10 päivänä kesäkuuta 1985 annetun neuvoston direktiivin 85/384/ETY uudelleentarkastelusta saatujen kokemusten perusteella kyseisen direktiivin 30 artiklan mukaisesti (KOM(97)0350 - C4-0487/97) Euroopan parlamentti, joka - ottaa huomioon komission kertomuksen KOM(97)0350 - C4-0487/97, - ottaa huomioon oikeusasioita ja kansalaisten oikeuksia käsittelevän valiokunnan mietinnön sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnon (A4-0079/98), A. katsoo, että 10. kesäkuuta 1985 annettu neuvoston direktiivi 85/384/ETY tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta arkkitehtuurin alalla sekä toimenpiteistä sijoittautumisoikeuden ja palvelujen tarjoamisen vapauden tehokkaan käyttämisen helpottamiseksi ((EYVL L 223, 21.8.1985, s. 15.)) on yksi tutkintotodistusten tunnustamiseen liittyvistä alakohtaisista direktiiveistä, jonka hyväksyminen oli välttämätöntä arkkitehtuurialan omien erikoispiirteiden vuoksi, B. katsoo, että tämän direktiivin, jota myöhemmin täydennettiin uusien jäsenten liityttyä Euroopan yhteisöön sekä Saksan liittotasavallan yhdistymisen vuoksi, saattaminen osaksi jäsenvaltioiden kansallista lainsäädäntöä on viivästynyt huomattavasti, C. katsoo, että komission kertomuksessa edellä mainittua direktiiviä 85/384/ETY tarkastellaan uudelleen saadun kokemuksen perusteella kyseisen direktiivin 30 artiklan mukaisesti ja lisäksi siinä suositellaan myöhemmin ehdotettavia muutoksia ja parannuksia, D. ottaa huomioon, ettei komissio pidä tarpeellisena tarjota Euroopan parlamentille mahdollisuutta antaa lausuntoa ennen kuin komissio esittää muutoksia ja parannuksia direktiiviehdotukseen; 1. On tyytyväinen komission kertomukseen sisältyvien tietojen kattavuuteen ja yksityiskohtaisuuteen; 2. Uskoo, että direktiivin 85/384/ETY soveltaminen on kyseisen alan monimutkaisuuden ja monimuotoisuuden vuoksi hyvä esimerkki siitä, että tutkintotodistusten ilman erityisiä toimenpiteitä tapahtuvan tunnustamisen periaate, jota käsitellään 2 artiklassa, ei pysty kattamaan arkkitehtikoulutusten suurta, vaikkakin luvallista, kirjoa; 3. Arvioi, että tämä puute voidaan kompensoida parhaimmin siten, että jäsenvaltiot soveltavat nykyistä useammin direktiivin 85/384/ETY 7 artiklan säännöksiä, jotta kaikki virallisesti tunnustetut arkkitehtuurin alalla annettavan koulutuksen muodot ja niiden avulla hankitut diplomit, tutkintotodistukset ja muut kelpoisuustodistukset voidaan jäsenvaltioiden vastavuoroisen tunnustamisen tavoitteen mukaisesti liittää 7 artiklassa tarkoitettuun luetteloon; 4. Toivoo, että jäsenvaltioissa sovellettaisiin yhä useammin Euroopan yhteisöjen tuomioistuimen «Vlassopouloun» tuomiossa ((Asia C-340/89, tuomio 7.5.1991, kok. 1991, s. I - 2357.)) vahvistamia periaatteita; 5. Toteaa alustavasti parannukset ja muutokset, joita komissio aikoo tehdä direktiivin 85/384/ETY tekstiin, ja antaa lausunnon 2. joulukuuta 1997 annetusta direktiiviehdotuksesta (KOM(97)0638) ((EYVL C 28, 26.1.1998, s. 1.)); pitää kuitenkin valitettavana, että komissio ei ole suonut Euroopan parlamentille mahdollisuutta antaa lausuntoa tiedonannosta ennen kuin komissio hyväksyy direktiiviehdotuksen; 6. Vaatii, että vastaanottajamaan toimivaltainen viranomainen (vrt. 12, 14, 22 artikla) nimitetään selvästi ja että asiasta ilmoitetaan järjestelmällisesti komissiolle; 7. Hyväksyy komission aikomuksen lieventää vaatimuksia palvelujen tarjoajien vakavaraisuutta koskevista todisteista; pyytää myös, että muodollisuuksia yksinkertaistettaisiin sellaisissa tapauksissa, kun palveluja tarjotaan uudelleen lyhyen ajan sisällä; 8. Pyytää komissiota harkitsemaan jälleen, eivätkö jäsenvaltiot, jotka eivät vuonna 1985 anoneet tai eivät saaneet samanlaisia poikkeuksia kuin muut jäsenvaltiot saivat direktiivin tullessa voimaan, voisi 2. joulukuuta 1997 annetun direktiiviehdotuksen (KOM(97)0638) yhteydessä saada mahdollisuuden sellaisten vanhojen tutkintojensa tunnustamiseen, joihin kuuluu pitkäkestoista käytännön harjoittelua, kuten tässä direktiiviehdotuksessa on jo muita ammattiryhmiä varten säädetty; 9. Arvioi, että komission olisi otettava parlamentti, asiasta vastaavan valiokuntansa välityksellä, mukaan tutkimustyöhön, jonka se ehkä tarvittaessa käynnistää arvioidakseen, voidaanko arkkitehtuuri mahdollisesti yhdistää myöhemmin direktiivin 89/48/ETY ((EYVL L 19, 24.1.1989, s. 16.)) mukaiseen yleiseen järjestelmään; on kuitenkin sitä mieltä, että nykyisessä tilanteessa arkkitehtuurialaa koskevan direktiivin 85/384/ETY soveltamista pitäisi jatkaa entiseen tapaan, koska se on osoittanut toimivuutensa käytännössä; 10. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille.